Jonas Wind
Jonas Wind er en dansk fodboldspiller, der spiller for den tyske Bundesligaklub VfL Wolfsburg og for det danske landshold. Jonas Wind har spillet 19 landskampe og scoret 6 mål for Danmark (pr. 19. juni 2023).
Joans Wind spillede ungdomsfodbold i Avedøre Idrætsforening, Rosenhøj Boldklub og F.C. København, inden han i 2018 kom på seniorholdet i sidstnævnte klub. Efter bl.a. et dansk mesterskab med FCK i 2019 skiftede den målfarlige angriber i januar 2022 til VfL Wolfsburg på en femårig kontrakt.
Jonas Wind har spillet på de fleste af DBU's ungdomslandshold og debuterede i 2020 på A-landsholdet. Han deltog i EM-slutrunden i 2021 (udsat fra 2020 pga. coronapandemien), hvor han spillede Danmarks første kamp mod Finland og desuden blev skiftet ind i den forlængede spilletid af semifinalen mod England. Jonas Wind var også en del af truppen til VM i Qatar i 2022, men fik ikke spilletid.